मछिन्द्र सेमिफाइनलमा
डिफेन्डिङ च्याम्पियन मछिन्द्र क्लबले पहिलो हाफको चार गोल मद्दतमा पुलिस क्लबलाई मंगलबार ४–० ले सजिलै पराजित गरी केपी ओली कप राष्ट्रिय फुटबल प्रतियोगिताको सेमिफाइनल तय गरेको छ । त्यसमध्ये तीन गोल सुरुआती ११ मिनेटमा सम्भव भयो । त्यसयता पुलिसमाथि मछिन्द्र हाबी रह्यो । 
काठमाडौँ — डिफेन्डिङ च्याम्पियन मछिन्द्र क्लबले पहिलो हाफको चार गोल मद्दतमा पुलिस क्लबलाई मंगलबार ४–० ले सजिलै पराजित गरी केपी ओली कप राष्ट्रिय फुटबल प्रतियोगिताको सेमिफाइनल तय गरेको छ । त्यसमध्ये तीन गोल सुरुआती ११ मिनेटमा सम्भव भयो । त्यसयता पुलिसमाथि मछिन्द्र हाबी रह्यो । सातदोबाटोस्थित एन्फा कम्प्लेक्स मैदानमा भएको खेलमा मछिन्द्रका लागि क्रिस्टोफर चिबोजाले दुई गोल गरे । समीर विनोङले अर्को एक गोल थपे । एक गोल भने आत्मघाती रह्यो । चिबोजाले पाँचौं मिनेटमा गोलको खाता खोले । त्यसको एक मिनेट पनि बित्न नपाउँदै विनोङले दोस्रो गोल थपेका थिए । चिबोजाले ११ औं मिनेटमा तेस्रो गोल थपे । पुलिसको आत्मघाती गोल भने कप्तान रामचन्द्र बाजीको नाममा रह्यो । दोस्रो हाफमा कुनै गोल हुन सकेन । मछिन्द्रले सिधै क्वाटरफाइनलमा प्रवेश पाएको हो । खेलको दोस्रो हाफको इन्ज्युरी समयमा ओमोलाजा नुरेनले दोहोरो पहेँलो कार्डसँगै मैदान छाडेपछि मछिन्द्र १० खेलाडीमा सीमित भएको थियो । अब अन्तिम चारमा मछिन्द्रको सामना दार्जर्लिङको भारतीय टिम मानेभञ्ज्याङसँग हुनेछ । अर्को सेमिफाइनलमा जावलाखेल युथ र एनआरटी भिड्ने छन् । मंगलबार पहिलो खेलमा जावलाखेलले केपी ओली एफसीलाई २–१ ले हराएको हो । जावलाखेलका लागि नीराजन धामी र नीरज चौधरीले एक–एक गोल गरे । आयोजक टिमबाट पेपे एडले गोल गरेका हुन् । हारले केपी ओली टिम प्रतियोगिताबाट बाहिरिएको छ । नीराजनले ३१ औं मिनेटमा जावलाखेलका लागि पहिलो गोल गरे । खेलको ८१ औं मिनेटमा नीरजले दोस्रो गोल थपे । खेल सकिन ६ मिनेटअगाडि पेपेले एक गोल गरेर खेल अन्त्यसम्म रोमाञ्चक पारे ।